Di Kaprio “Uoll Strit bo‘risi” filmi haqidagi ish yuzasidan sudga chaqirildi

Nyu-York sudyasi Stiven Lok taniqli aktyor Leonardo Di Kaprio ko‘rsatma berish uchun sudga kelishini tayinladi. Bu haqda “RBK” xabar bermoqda.

Shikoyat arizasini 2014-yilda Stratton Oakmont kompaniyasining sobiq menejeri Endryu Grin kiritgan edi. Grin “Uoll Strit bo‘risi” filmidagi Niki Koskoff obrazi (Pi Jey Birn ijrosida) undan ko‘chirilganiga amin. Grinning fikricha, Koskoffning giyohvand moddalar iste’mol qilishi va fohishalar bilan muloqot qilishi bilan bog‘liq sahnalar tuhmatdir. Shu bois u kinochilardan 50 million dollar talab qilmoqda.
Di Kaprioning advokatlari aktyor ssenariy muallifi bo‘lmagani bois ko‘rsatma berishi shart emasligini uqtirib kelayotgan edi. Ammo Grinning advokatlari u rejissyor Martin Skorseze va ssenariynavis Terens Uinter bilan ssenariyni muhokama qilganini isbotlab berdi.
Paramount kompaniyasi Koskoff obrazining real prototipi yo‘qligini ta’kidlab kelmoqda.